בית הכנסת בית מנחם

בית הכנסת "בית מנחם" הוא בית הכנסת המרכזי בכפר חב"ד. המקום משמש גם לאירועים מרכזיים של חסידות חב"ד בישראל.

==היסטוריה==
===הקמה===
היישוב הוקם בשנת תש"ט (1949), בתחילה התפללו התושבים בבית כנסת זמני. בית הכנסת "בית מנחם" הוקם בשנת 1962. בראשית שנות ה-70 של המאה ה-20, לאחר גל העלייה מברית המועצות, נעשה המקום צר מלהכיל את רוב תושבי הכפר, הוחלט לבנות בית כנסת על השטח של בית הכנסת הישן. לאחר שרטוט ותכנון הבנייה נסע אחד מחברי ועד הבנייה, חיים ריבקין, לרבי מנחם מנדל שניאורסון והביא לו את התוכניות. הרב שניאורסון הוסיף מספר תיקונים על שרטוט התוכניות.

===בניית בית הכנסת===
מבט בית הכנסת מהרחוב, 2020
בשנת תשל"ג 1973 הוחל בבנייה. כדי לעודד את חסידי חב"ד לתרום לבניית בית הכנסת קיבל זושא ריבקין את אישור הרבי מלובביץ' לקרוא לבית הכנסת על שמו, והוא הבניין היחיד שזכה לאישור כזה.

חנוכת בית הכנסת נערכה בי"א בניסן תשל"ח. לקראת האירוע נסע ריבקין להזמין את הרב שניאורסון להשתתף בחנוכת הבית. הרבי נתן לו כתר תורה, ו־1,800 דולרים בשטרות בודדים, כדי לחלק לכל מי שחתמו על טופס ההזמנה. בהתוועדות י"א בניסן ב-770 נתן הרבי את ברכתו לבית הכנסת.

===תיאור בית הכנסת===
[[ארון הקודש של בית הכנסת]]

בבית הכנסת כ-700 מקומות ישיבה, כולל עזרת הנשים.

בית הכנסת הוא בעל שתי קומות וקומת מרתף. בקומת הכניסה שני חדרים המשמשים כ"שטיבלאך" וחדרי לימוד, בנוסף להיכל בית הכנסת. בקומה השנייה ממוקמת עזרת הנשים. בצידי בית כנסת נקבעו 12 חלונות. קיר המזרח של בית הכנסת מצופה אבני שיש, ובמרכזו ארון קודש מפואר, עם עמודי שיש מסוגננים.

בחלקו העליון של בית הכנסת מופיע ציור של מעמד קבלת התורה וספר תורה עם עשרת הדיברות על רקע הרים, ובחלקו האחורי של בית הכנסת מתחת לחלונות של עזרת הנשים מופיעים ציורים של כלי נגינה ותחתיהם הפסוק מספר תהילים: "עבדו את ה' בשמחה בואו לפניו ברננה".

בקומת המרתף של בית הכנסת ממוקם מקווה, וכן בית כנסת "מניין זושא" הפועל בעיקר בשבת ויום טוב.

===כולל זקנים===
בתמוז תש"ם יזם זושא ריבקין כולל למבוגרים בבית הכנסת. הוא סיפר על כך לרבי מליובאוויטש, ששלח 2,000 שקלים כהשתתפות בהוצאות. בהמשך ליוזמה זו הציע הרבי בהתוועדות שהתקיימה ב-כ' באב ה'תש"ם, יום השנה לאביו - הרב לוי יצחק שניאורסון, להקים רשת כוללים למבוגרים על שמו, שיקראו בשם "כולל תפארת זקנים לוי יצחק", את הכולל מנהל הרב משה הורביץ.

===הכנסת ספר תורה===
ב-י"ט בכסלו תשמ"א (1981) נערכה הכנסת ספר תורה שנכתב על ידי ארגון נשי ובנות חב"ד בישראל לזכות הרבי מלובביץ' ואשתו, בהשתתפות אלפי חסידים. הרבי ערך התוועדות מיוחדת לכבוד המעמד והעניק כתר ויד לספר תורה לגבאי זושא ריבקין.

בחשוון ה'תשמ"ח (1988) הושלמה כתיבתו של ספר תורה נוסף לזכות הרבי מלובביץ' ואשתו, כשהסיום נערך בבית מדרשו של הרבי, והמשיך בכפר חב"ד.

כמו כן קיים בבית הכנסת ספר תורה ששלח האדמו"ר יוסף יצחק שניאורסון לתושבי כפר חב"ד.

==אירועים==
עד לשנת תשס"ג התקיימו חתונות של תושבי הכפר וחסידי חב"ד בתוך בית הכנסת.

מדי שנה מתקיימים באולם בית הכנסת התוועדויות מרכזיות בי"ט בכסלו וי"א בניסן (יום הולדת של הרבי מלובביץ') בהשתתפות אלפי אנשים. אירוע מפורסם נוסף הוא הקפות שניות, המתקיים במוצאי שמחת תורה בהשתתפות אלפים. באירועים אלו משתתפים אישי ציבור, בהם ראשי המדינה ושרים. בעבר השתתפו בהם נשיאי המדינה זלמן שזר ואפרים קציר והרבנים הראשיים לישראל. בי"ט בכסלו תש"ף השתתף ראש הממשלה בנימין נתניהו בהתוועדות שהתקיימה בבית הכנסת.

==לקריאה נוספת==
* כפר חב"ד - ליקוט משיחותיו ואגרותיו של הרבי מלובביץ' בעניין הכפר, בהוצאת ועד כפר חב"ד, חלק א' עמוד רמה-רנא, חלק ב' עמוד רכ-רכג ועוד
*אברהם רייניץ', "סיפור בנייתו של בית הכנסת", עיתון בית משיח גיליון 827 אדר תשע"ב עמוד 27–30
*הרב משה אהרון טייכמן, מרומניה עד כפר חב"ד, עמוד 373–380, תש"ף

==קישורים חיצוניים==

* [https://col.org.il/news/76864 סותר על מנת לבנות: כך נבנה 'בית מנחם' בכפר חב"ד] באתר col תשע"ג
* [https://web.archive.org/web/20170905101100/http://www.shlager.net/article/3814/תרבות/shlager/עם-ישראל-בגלריה-אחת.html גלריה: כל עם ישראל בגלריה אחת] באתר שלאגר, כ"ד תשרי ה'תשע"ג
* [http://www.ravdori.co.il/stories/ממקימי-בית-מנחם-בית-הכנסת-בכפר-חבד/ ממקימי בית מנחם בית הכנסת בכפר חב"ד] הקשר הרב דורי
* [https://youtube.com/watch?v=Wbn0igy6CUA סליחות תשע"ו - בית מנחם כפר חב"ד]
* [https://col.org.il/news/101966 כזו התוועדות, ארץ-הקודש עוד לא ראתה] אתר col טבת תשע"ז
* [https://col.org.il/news/46068 היו ימים, גלריה מהתוועדות המרכזית שנת ה-75 לרבי שנערכה בי"א ניסן שנת תשל"ז בבית הכנסת "בית מנחם"] אתר col תשס"ט
* [https://col.org.il/news/110274 ר' יוסף ריבקין משחזר: כך בנו את בית מנחם • מיוחד ומרתק] אתר col תשע"ח
* שילה פריד, [https://www.dmag.co.il/pub/shvii/342/files/assets/common/downloads/page0062.pdf?uni=1badc66518dbccb03a7d4a7a8add92bd בשטיבלך]; שביעי, 8 בפברואר 2019, עמ' 62

==הערות שוליים==

קטגוריה:ארץ ישראל: בתי כנסת
קטגוריה:כפר חב"ד
קטגוריה:בתי כנסת חב"דיים